Vroue dood toe bus, motor botsDie toneel in die Durbanse middestad. (Foto: ALS Paramedics) Twee mense is dood en nege ander beseer toe ’n bus en ’n motor in die Durbanse middestad gebots en verskeie voetgangers getref het. Die gru-ongeluk het Vrydag vroegoggend in Alicestraat naby Russelstraat plaasgevind. Garrith Jamieson, woordvoerder van ALS Paramedics, sê paramedici het ’n “volslae bloedbad” met hul aankoms omstreeks 06:30 op die toneel aangetref. Twee vroue, vermoedelik in hul 20’s en 30’s, het noodlottige beserings tydens die voorval opgedoen. Daar word vermoed dat die vroue voetgangers was. “Paramedici kon niks meer vir hulle doen nie en hulle is dood verklaar,” sê Jamieson. Tien ander pasiënte het geringe tot matige beserings in die voorval opgedoen. Die pasiënte is vanoggend op die toneel gestabiliseer voordat hulle na ’n nabygeleë Durbanse hospitaal vervoer is vir verdere mediese behandeling. Die presiese omstandighede rakende die voorval is in dié stadium nog onduidelik. Die polisie was vanoggend op die ongelukstoneel om ondersoek in te stel.